[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 23.4.2010

COM(2010)178 τελικό

Σύσταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την εκδήλωση «Πολιτιστική Πρωτεύουσα της Ευρώπης» το 2014

ΑΙΤΙΟΛΟΓΙΚΗ ΕΚΘΕΣΗ

Η απόφαση αριθ. 1622/2006/EΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης» για το διάστημα 2007 έως 2019[1] καθορίζει τη διαδικασία για τον ορισμό της πολιτιστικής πρωτεύουσας της Ευρώπης. Σύμφωνα με το άρθρο 2 της εν λόγω απόφασης, από το 2009 και εξής, δύο πόλεις δύο κρατών μελών ορίζονται ως πολιτιστικές πρωτεύουσες της Ευρώπης, διαδοχικά, σύμφωνα με τη χρονολογική σειρά του παραρτήματος της απόφασης. Η Σουηδία και η Λετονία θα φιλοξενήσουν την εκδήλωση το 2014.

Οι υποψηφιότητες για τις πολιτιστικές πρωτεύουσες της Ευρώπης για το έτος 2014 και μετά διέπονται από την ακόλουθη διαδικασία.

Η πρόσκληση υποβολής αιτήσεων δημοσιεύεται από κάθε ενδιαφερόμενο κράτος μέλος το αργότερο έξι έτη πριν από την έναρξη της εν λόγω εκδήλωσης. Η επιτροπή επιλογής που αποτελείται από 13 ανεξάρτητους εμπειρογνώμονες στον πολιτιστικό τομέα συγκαλείται σε συνεδρίαση προεπιλογής το αργότερο πέντε έτη πριν από την εκδήλωση, η οποία αξιολογεί τις αιτήσεις που λαμβάνει σύμφωνα με τα κριτήρια του άρθρου 4 της απόφασης 1622/2006/ΕΚ, και καταλήγει σε συνοπτικό κατάλογο των προεπιλεγόμενων υποψηφίων πόλεων που θα εξεταστούν περαιτέρω, μετά τη διεκπεραίωση της αίτησής τους.

Κάθε ενδιαφερόμενο κράτος μέλος συγκαλεί την επιτροπή επιλογής για την τελική επιλογή 9 μήνες μετά τη συνεδρίαση προεπιλογής. Η επιτροπή επιλογής αξιολογεί εκτενώς τις προεπιλεγείσες υποψήφιες πόλεις σύμφωνα με τα κριτήρια της δράσης και συστήνει μία πόλη του ενδιαφερομένου κράτους μέλους για την απονομή του τίτλου.

Με βάση τις εν λόγω συστάσεις, αμφότερα τα κράτη μέλη προτείνουν μία πόλη ως Πολιτιστική Πρωτεύουσα της Ευρώπης και ενημερώνουν σχετικά το Ευρωπαϊκό Κοινοβούλιο, το Συμβούλιο, την Επιτροπή και την Επιτροπή των Περιφερειών, το αργότερο τέσσερα έτη πριν από την έναρξη της εκδήλωσης.

Το Ευρωπαϊκό Κοινοβούλιο μπορεί να υποβάλει γνωμοδότηση στην Επιτροπή το αργότερο εντός 3 μηνών από την παραλαβή των υποψηφιοτήτων.

Tο Συμβούλιο, ενεργώντας βάσει σύστασης της Επιτροπής, ορίζει επίσημα τις εν λόγω πόλεις για το έτος για το οποίο έχουν προταθεί.

Μετά την ολοκλήρωση του διαγωνισμού δύο γύρων που περιγράφεται παραπάνω, η επιτροπή πρότεινε να φιλοξενήσουν την εκδήλωση η Umeå (Σουηδία) και η Ρίγα (Λετονία) το 2014 με τις εκθέσεις της του Σεπτεμβρίου 2009. Αμφότερα τα κράτη μέλη κοινοποίησαν τις εν λόγω υποψηφιότητες στο Ευρωπαϊκό Κοινοβούλιο, το Συμβούλιο, την Επιτροπή και την Επιτροπή των Περιφερειών πριν από το τέλος του 2009.

Το Ευρωπαϊκό Κοινοβούλιο διαβίβασε την ευνοϊκή του γνώμη στην Επιτροπή στις αρχές Ιανουαρίου 2010.

Κατά συνέπεια, η Επιτροπή, σύμφωνα με το άρθρο 9.3 της απόφασης 1622/2006/EΚ, υποβάλλει στο Συμβούλιο την προσαρτημένη σύσταση για τον επίσημο ορισμό των πόλεων της Umeå και της Ρίγας, αντίστοιχα, για την εκδήλωση «Πολιτιστική Πρωτεύουσα της Ευρώπης» το 2014.

Σύσταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την εκδήλωση «Πολιτιστική Πρωτεύουσα της Ευρώπης» το 2014

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

την απόφαση αριθ. 1622/2006/ΕΚ του Ευρωπαϊκού Κοινοβουλίου και του Συμβουλίου για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης» για τα έτη 2007 έως 2019[2],

τις εκθέσεις της επιτροπής επιλογής του Σεπτεμβρίου 2009 όσον αφορά τη διαδικασία επιλογής των πολιτιστικών πρωτευουσών της Ευρώπης στη Σουηδία και τη Λετονία αντίστοιχα και την ευνοϊκή γνώμη που εξέδωσε το Ευρωπαϊκό Κοινοβούλιο,

Eκτιμώντας ότι τα κριτήρια του άρθρου 4 της απόφασης αριθ. 1622/2006/ΕΚ ικανοποιούνται πλήρως,

Έχοντας υπόψη τη σύσταση της Επιτροπής της 2010,

ΑΠΟΦΑΣΙΖΕΙ:

Άρθρο 1

Η Umeå (Σουηδία) και η Ρίγα (Λετονία) ορίζονται «Πολιτιστικές πρωτεύουσες της Ευρώπης 2014».

Βρυξέλλες,

Για το Συμβούλιο

Ο Πρόεδρος

[1] ΕΕ L 304 της 3.11.2006, σ. 1.

[2] ΕΕ L 304 της 3.11.2006, σ. 1.